# Mal for prosjektbeskrivelse - for søknader om forskningsmidler fra Samarbeidsorganet

Alle søknader som sendes til Samarbeidsorganet skal benytte mal for prosjektbeskrivelse.

##  Formatkrav:

##  - Prosjektbeskrivelsen skal skrives på norsk eller engelsk

##  - Sidetallsbegrensning: maks. 10 sider inkludert figurer/ tabeller og referanseliste

##  - Skrifttype: tilsvarende Arial 11 pkt eller Times New Roman 12 pkt, enkel linjeavstand, min. 2 cm marger. For referanseliste og figurtekst kan skriftstørrelse 9 benyttes

# Prosjekttittel

Tittelen skal svare til prosjektets innhold. Den skal bestå av maks. 150 tegn.

## Tilknytning til andre søknader i utlysningen [hvis relevant]

Dersom denne søknaden er en av flere søknader som er knyttet til ett og samme prosjekt, skal du oppgi søknads-ID og tittel på disse søknadene samt kort beskrive hvordan de er relatert til hverandre og hva som er delprosjektenes unike bidrag.

# Innledning

Prosjektsammendrag skal kun fylles ut i eget tekstfelt i søknadsskjemaet i [eSøknad](https://forskningsmidler.ihelse.net/) [maks. 1500 tegn ca. 200 ord].

Innledningen skal gi en kort beskrivelse av bakgrunnen for prosjektet og de sentrale kunnskapsutfordringene innen fagfeltet:

* Kunnskapsstatus for fagfeltet
* Fagfeltets største kunnskapsutfordringer, både nasjonalt og internasjonalt
* Bakgrunnen for prosjektet
* Forskningsprosjektets betydning for fagfeltet og /eller originalitet

## Forventet nytte for pasient og pårørende [kun i eSøknad]

I søknadsskjemaet i [eSøknad](https://forskningsmidler.ihelse.net/) skal det gis en redegjørelse for prosjektets betydning/nytteverdi for pasientbehandling på kort eller lang sikt og/eller sykdomsforebygging og/eller helsetjenestens organisering og kvalitet [maks. 3000 tegn ca. 400 ord]. Beskriv spesielt hvem forskningen vil ha betydning for og hvordan resultatene fra arbeidet kan komme til nytte. Dette kan eventuelt utdypes nærmere i prosjektbeskrivelsen.

# Problemstillinger og mål

Problemstillinger og/eller hypoteser i prosjektet skal framstilles klart med relasjon til hoved- og delmål. Hoved og delmålene skal beskrives i søknadsskjemaet i [eSøknad](https://forskningsmidler.ihelse.net/) [maks. 750 tegn] og kan utdypes i prosjektbeskrivelsen. Målene bør være klart definerte, konkrete og etterprøvbare. Gi en beskrivelse av:

* Problemstillinger og/eller hypoteser
* Kortsiktige og langsiktige mål
* Hvilke resultater som forventes oppnådd i løpet av prosjektperioden, for eksempel:
	+ Nødvendig kompetanseheving i helsetjenesten
	+ Utvikling av kliniske metoder/teknikker

# Gjennomføring

## Studiedesign, metodevalg og analyser

Redegjør for de vitenskapelige metoder som blir brukt. Metodevalgene skal begrunnes, og det skal framgå hvordan de er egnet til å besvare problemstillingene og/eller hypotesene. Det skal gjøres en beregning av statistisk styrke for å besvare problemstillingen der dette er relevant.

## Organisering og samarbeid

Prosjektbeskrivelsen skal inneholde en oversikt over prosjektets organisering og evt. plan som beskriver samarbeidet med andre partnere. Alle samarbeidspartnere som har en aktiv rolle i prosjektet, skal føres opp i [eSøknad](https://forskningsmidler.ihelse.net/) under fanen «deltakere» og de skal selv bekrefte deltakelse. Beskriv:

* Prosjektets organisering og evt. plassering i forskningsgruppe
* Forskningsmiljøets kompetanse, infrastruktur og ressurser som har betydning for gjennomføring av prosjektet.
* Omfang av eksternt/ regionalt/ nasjonalt/ internasjonalt samarbeid i prosjektet
* Samarbeidet med klinikk dersom prosjektet skal forvaltes utenfor et helseforetak

## Aktivitetsplan [kun i eSøknad]

En fremdriftsplan som gir en oversikt over de aktivitetene som må gjennomføres for å oppnå prosjektets hoved- og delmål skal føres opp i søknadsskjemaet i [eSøknad](https://forskningsmidler.ihelse.net/), under fanen «Aktivitetsplan». Om det er nødvendig å gi en mer detaljert beskrivelse av fremdriftsplanen, kan dette legges ved under «andre vedlegg» til søknaden.

## Plan for publisering og formidling

Beskriv plan for:

* Formidling; publikasjoner, artikler, websider, foredrag, populærvitenskapelig formidling m.m.

## Plan for implementering

Gi en beskrivelse av:

* hvordan ny kunnskap kan tas i bruk i tjenesten
* plan for implementering av resultatene fra forskningsprosjektet
* hvis relevant, prosjektets innovasjonspotensial (eget skjema for søknad om innovasjonsstipender)

## Budsjett [kun i eSøknad]

Detaljert budsjett skal settes opp i [eSøknad](https://forskningsmidler.ihelse.net/). Budsjettet skal gi en tydelig oversikt over kostnadsrammene, samsvare med prosjektets mål og innhold. I tillegg til søknadssum skal det inkluderes eventuelle bevilgninger og søknader i behandling fra andre finansieringskilder som er tilknyttet prosjektet.

* 1. Plan for forskningsgruppen [kun for søknadskategorien: Prosjektmidler]

Beskriv plan for oppbygging og videreføring av forskningsgruppens aktivitet under og etter prosjektperioden. Prosjektmidler skal gå til forskningsprosjekter med høy vitenskapelig kvalitet for å stimulere til oppbygging av nye og sterke forskningsgrupper som på sikt kan konkurrere om større eksterne tildelinger.

# Brukermedvirkning

Redegjør for hvordan du i dette prosjektet oppfyller kravet om brukermedvirkning. Brukermedvirkning i forskning skal gi merverdi i forskningen. Merk at brukermedvirkning i forskning betyr å involvere brukere i forskingsarbeidet, ikke som studieobjekter, men som rådgivere, samarbeidspartnere, medforskere eller som representanter/observatører i forskningsgrupper eller andre organ som legger til rette for og som gjør vedtak om forskning.

* Redegjør for hvordan brukermedvirkning kan gjøre forskningsprosjektet bedre
* Beskriv hvordan brukere er involvert eller planlagt involvert i planlegging og gjennomføring av prosjektet. Ikke oppgi navn og/eller diagnoser på dine brukermedvirkere med mindre det er avtalt.
* Dersom brukermedvirkning ikke er relevant for prosjektet skal dette begrunnes

# Etikk

Redegjør for eventuelle etiske problemstillinger tilknyttet forskningsprosjektet, og hvordan de håndteres i forskningsarbeidet. Dersom det ikke er etiske problemstillinger forbundet med ditt forskningsprosjekt, må dette begrunnes.

# Referanser

Referanselisten skal henvise til litteratur som underbygger det faglige innholdet i prosjektet.